Магистранттардың ғылыми тағылымдамасы

Магистранттардың ғылыми немесе кәсіби тағылымдамасы (бұдан әрі-тағылымдама) магистратураның білім беру бағдарламасының міндетті бөлігі болып табылады және магистранттың жеке жұмыс жоспарына енгізіледі.
Тағылымдама магистранттың ғылыми-зерттеу (эксперименттік-зерттеу) жұмысы шеңберінде ғылыми ұйымдарда және (немесе) тиісті салалар немесе қызмет бағыттары бойынша ұйымдарда инновациялық технологиялармен және өндірістің жаңа түрлерімен танысу мақсатында өткізіледі.
Тағылымдамадан өту орны, бағдарламасы, мерзімдері және есеп беру нысаны (есепке қойылатын талаптар) магистранттың ғылыми жетекшісі/ консультанты және мамандандыру кафедрасы тарапынан айқындалады. Тағылымдамадан өту орнын таңдау білім беру бағдарламасының ғылыми бағытына және зерттеу тақырыбына сәйкес келуге тиіс.
Мемлекеттік жалпыға міндетті білім беру стандартына сәйкес, 2022 жылғы 27 шілдедегі өзгерістер мен толықтыруларды ескере отырып, тағылымдаманың ұзақтығы кемінде 14 күнтізбелік күнді (10 жұмыс күнін) құрайды.
ЖЖОКБҰ тағылымдама өтетін ұйыммен бірлесіп, тағылымдама бағдарламасы мен апталық жоспарын бекітеді.
Тағылымдама бағдарламасы білім беру және ғылыми компоненттердің болуын қамтиды.
Ғылыми тағылымдамаларды өткізу форматы қабылдаушы тараппен келісу бойынша: офлайн; ZOOM, Webex және т.б. платформаларды пайдалана отырып, қашықтан онлайн сабақтар өткізу.
Оқу мерзімінің нормативтік ұзақтығы 2 жыл болатын ғылыми-педагогикалық бағыттағы білім беру бағдарламалары бойынша білім алатын магистранттар тағылымдамадан 2–4 семестрлерде өтеді. Оқу мерзімінің нормативтік ұзақтығы 1 жыл және 1,5 жыл болатын бейіндік бағыттағы білім беру бағдарламалары бойынша білім алатын магистранттар тағылымдамадан 2–3 семестрлерде өтеді.Магистранттардың ғылыми тағылымдамасы жоғары оқу орнынан кейінгі білім беру бағдарламалары бойынша білім алушыларды қорытынды аттестаттаудан кемінде 2 апта бұрын аяқталуға тиіс. Тағылымдаманың нәтижелері магистрант тарапынан есеп түрінде ресімделіп, кафедра отырысында баяндалады.

[bookmark: _GoBack]Ғылыми тағылымдаманы рәсімдеу үшін қажетті құжаттар тізбесі

Ғылыми тағылымдаманы рәсімдеу үшін магистратурада білім алушылар тағылымдаманы Қазақстанның ғылыми ұйымдарында және (немесе) тиісті салалар немесе қызмет бағыттары бойынша ұйымдарда өткен жағдайда, Практика бөліміне тағылымдама басталғанға дейін 4 апта бұрын мынадай құжаттарды ұсынады:
1) 1-қосымшада көрсетілген немесе қабылдаушы тарап ұсынған нысан бойынша ғылыми ұйыммен және (немесе) тиісті салаға немесе қызмет бағытына сәйкес ұйыммен тағылымдамадан өту туралы шарт. Ғылыми тағылымдамадан өту мәселелерін көздейтін ынтымақтастық туралы шарт немесе өзара ғылыми тағылымдамаларды ұйымдастыру туралы шарт болған жағдайда, тағылымдамадан өту туралы жеке шарт жасалмауы мүмкін; 
2) 2-қосымшада көрсетілген нысан бойынша қабылдаушы тараппен келісілген тағылымдама бағдарламасы;
3) Ғылыми ұйымнан немесе тиісті салаға немесе қызмет бағытына сәйкес ұйымнан тағылымдамаға шақыру хатының көшірмесі (3-қосымша). Шақыру хаты шет тілінде жасалған жағдайда, оған қазақ немесе орыс тілдеріндегі аудармасы қоса беріледі;
4) Тағылымдамадан өту мақсатында іссапарға жіберуге рұқсат беру туралы ректордың атына жазылған магистранттың жеке өтініші. Өтініште тағылымдамадан өту орны, мерзімі және қаржылық шарттары көрсетілуі және ғылыми жетекшімен, кафедра меңгерушісімен, факультет деканымен келісілгені туралы визалар қойылуы тиіс (4-қосымша).
5) Магистрантты тағылымдамадан өтуге жіберу туралы факультет деканының ұсынысы, кафедра меңгерушісінің қолымен.
Сіз тағылымдамадан өту орнын және тағылымдама бағдарламасын келісу үшін ғылыми жетекшіңізге және кафедра меңгерушісіне жүгінуіңіз қажет.
Сіз университеттің ғылыми ынтымақтастық туралы ұжымдық шарттары бар ұйымдарда тағылымдамадан ақысыз өтуге құқылысыз.

